

|  |  |  |
| --- | --- | --- |
| **Naziv mjere** | **Datum početka** | **Opis** |
| **Jača ruralna područja** | | |
| **Vodeća inicijativa: Uspostava platforme za revitalizaciju ruralnih područja** | 2022./2023. | Platforma za revitalizaciju ruralnih područja bit će jedinstveno sučelje za suradnju ruralnih zajednica, nositelja ruralnih projekata i lokalnih vlasti. Njome će se uglavnom podupirati ruralna područja pogođena gubitkom i starenjem stanovništva te nedostatkom gospodarskih prilika, i to razmjenom informacija i primjera dobre prakse o alatima i strategijama.  Promicat će se inicijativa LEADER, pametna sela, program Interreg i integrirane teritorijalne strategije kako bi ruralna područja postala privlačnija i kako bi usluge bile dostupne svima. Povezat će se s pilot-projektom „Small Places Matter” (Bitna su i mala mjesta) u okviru Teritorijalnog programa i projektom „Pametna ruralna područja u 21. stoljeću” za razvoj pristupa pametnih sela. |
| **Vodeća inicijativa: Istraživanje i inovacije za ruralne zajednice** | 2021. | Aktivnostima istraživanja i inovacija poduprijet će se razvoj inovacija u ruralnim zajednicama i za ruralne zajednice te osposobljavanje i razmjena znanja kako bi se ubrzalo širenje i prihvaćanje tih inovacija.  To će u prve dvije godine programa Obzor Europa uključivati osnivanje „centra za stručnost i osposobljavanje o ruralnim inovacijama” i poduzimanje mjera usmjerenih na pametna rješenja za pametne ruralne zajednice, inovacije u poljoprivredi i ruralnim područjima te inovacije u području društveno odgovornog poslovanja kako bi se poboljšali zdravlje i sigurnost na radu u poljoprivredi. Razvoj ruralnih inovacijskih ekosustava i povezana analiza pokretačkih čimbenika poduprijet će se uspostavom godišnjeg foruma seoskih inkubatora za ruralne inovacije, na kojem će se povezati dionici u području ruralnih inovacija iz cijelog EU-a. |
| Poboljšano umrežavanje za LEADER/CLLD i pametna sela | 2021. | U posljednjih 30 godina zajednice se potiču na izradu lokalnih strategija uz financiranje sredstvima ZPP-a u okviru pristupa LEADER, koji je proširen na druge fondove u okviru lokalnog razvoja pod vodstvom zajednice (CLLD). Poboljšanim umrežavanjem promicat će se ti pristupi, ali i drugi pristupi kao što su pametna sela i održive obalne zajednice, te će se lokalne zajednice bolje savjetovati, osobito o pristupu financiranju i osmišljavanju takvih strategija. |
| Izrada studije o upotrebi zemljišta za održivu poljoprivredu | 2022. | Komisija će izraditi studiju o upotrebi zemljišta za održivu poljoprivredu i procijeniti kako dodatno potaknuti optimalno planiranje upotrebe/zoniranje zemljišta. |
| Potpora obrazovnim, sportskim i volonterskim aktivnostima te aktivnostima osposobljavanja i aktivnostima za mlade u ruralnim područjima | 2021. | Novim programima Erasmus+ i Europske snage solidarnosti (2021.–2027.) doprijet će se do više ljudi u ruralnim područjima u okviru mjera uključivanja koje obuhvaćaju sva područja obrazovanja, osposobljavanja, mladih, sporta i volontiranja, kao što su:   * posebni financijski mehanizmi, * ciljane komunikacijske aktivnosti, * lakši pristup mobilnosti i aktivnostima suradnje, * prošireni skup digitalnih mjera (posebno prikladnih za suradnju i inicijative na lokalnoj i regionalnoj razini), * prilike za osposobljavanje i umrežavanje. |

|  |  |  |
| --- | --- | --- |
| **Povezana ruralna područja** | | |
| **Vodeća inicijativa:**  **Razvoj ruralne mobilnosti s pomoću**   **1. potpore ruralnim općinama u utvrđivanju primjera najbolje prakse**  **2. multimodalnih usluga digitalne mobilnosti** | 2021. | Nužno je poboljšati postojeće prometne veze. U tu bi svrhu digitalizacijom trebalo optimizirati održiva multimodalna rješenja za mobilnost i prometne veze. Oslanjajući se na svoje iskustvo s mrežama gradske mobilnosti, Komisija će podupirati ruralne općine u razmatranju i pronalaženju rješenja za mobilnost. Inicijative na lokalnoj razini koje bi lokalne vlasti mogle primijeniti i na svojem području predstavit će se u okviru takve mreže, koja će poslužiti i kao forum za raspravu o pitanjima ruralne mobilnosti. Poboljšanje veza između cestovnog, željezničkog, zračnog prometa i prometa plovnim putovima može ih učiniti dostupnijima ruralnim područjima. Digitalne platforme trebale bi se upotrebljavati i za stvaranje multimodalnih usluga informiranja, izdavanja karata ili rezervacija u stvarnom vremenu, čime bi se korisnicima omogućilo da lako stignu do svojeg krajnjeg odredišta najodrživijom vrstom prijevoza. |
| **Vodeća inicijativa: Digitalna budućnost ruralnih područja** | 2021. | 1. Digitalna povezivost: premošćivanje jaza između ruralnih i gradskih područja te omogućivanje univerzalnog i povoljnog pristupa brzoj širokopojasnoj mreži, uključujući 5G. To će se postići mobiliziranjem ulaganja privatnog sektora dopunskim javnim financiranjem iz nacionalnih i europskih izvora, a posebno iz Mehanizma za oporavak i otpornost, ESIF-a i Instrumenta za povezivanje Europe (CEF).  2. Digitalna tehnologija: digitalne inovacije i nove tehnologije kao što su umjetna inteligencija, robotika, rješenja za internet stvari i centri za digitalne inovacije koji pridonose razvoju ruralnih područja provedbom mjera u okviru digitalnog desetljeća Europe. Novi europski programi kao što su Obzor Europa i program Digitalna Europa mobilizirat će se za potporu inovacijama i uvođenju digitalnih kapaciteta.  3. Ljudi („ljudski kapital”): jačanje kompetencija potrebnih za digitalnu transformaciju ruralnih područja, uključujući digitalne vještine i poduzetništvo. Tomu će pridonijeti Europski socijalni fond plus, EPFRR i drugi europski programi.  4. Mjerenje napretka u premošćivanju digitalnog jaza između gradskih i ruralnih područja ponovnim utvrđivanjem postojećih pokazatelja, posebno onih iz Indeksa gospodarske i društvene digitalizacije, u indeksu digitalizacije ruralnih područja. |
| Potpora uvođenju širokopojasne mreže u ruralna područja | 2022. | Uredi za širokopojasne usluge kontaktne su točke u državama članicama ili regijama. Pružaju smjernice i savjete nositeljima projekata, ulagačima i korisnicima u području širokopojasnih mreža (lokalna i regionalna javna tijela, građani, operateri, poduzeća i svi relevantni dionici). Poboljšanim instrumentom potpore podupirat će se mreža ureda za širokopojasne usluge kako bi se poboljšalo uvođenje širokopojasne mreže u ruralna područja i olakšala ulaganja. |
| Daljnje promicanje digitalizacije poljoprivrednog sektora izgradnjom kapaciteta (među ostalim u području digitalnih vještina), istraživanjem i inovacijama te demonstracijom, među ostalim u području interneta stvari, robotike i automatizacije, upravljanja velikim podacima i njihove upotrebe | 2021. | U okviru ZPP-a i programa Obzor Europa digitalizacija poljoprivrede i dalje će se podupirati osposobljavanjem, savjetovanjem i inovacijskim aktivnostima u okviru ZPP-a te financiranjem opsežnih pilot-projekata u okviru programa Obzor 2020. i aktivnosti istraživanja i inovacija u okviru programa Obzor Europa. |
| Isticanje povezanosti gradskih i ruralnih područja u novom okviru EU-a za gradsku mobilnost | 2021. | Novi okvir EU-a za gradsku mobilnost uključivat će posebne mjere za bolju integraciju veza između gradskih, prigradskih i ruralnih područja. To će se postići razradom planova održive gradske mobilnosti, u okviru kojih će se posebna pozornost posvetiti boljoj potpori povezivosti ruralnih, prigradskih i metropolskih/gradskih područja. To se postiže sigurnim i održivim oblicima mobilnosti. |
| Poboljšanje pristupačnosti ruralnih područja u okviru Strategije za dronove 2.0 | 2022. | Osim komunalnih usluga (terenski pregledi i mjerenja), dronovima se može poboljšati pristupačnost u udaljenim ruralnim područjima. Mogu se upotrebljavati za dostavu malih proizvoda u ruralna područja (npr. mali paketi, dostava lijekova do domova pacijenata, pošta, hrana, sitni automobilski dijelovi itd.). Europska komisija to će uzeti u obzir u Strategiji za dronove 2.0. |
| **Otporna ruralna područja** | | |
| **Vodeća inicijativa: Potpora ruralnim općinama u energetskoj tranziciji i borbi protiv klimatskih promjena** | 2022. | **1. Uspostava područja rada za ruralna područja u okviru Sporazuma gradonačelnika**  U okviru Sporazuma gradonačelnika uspostavit će se područje rada za ruralna područja kako bi se širili primjeri dobre prakse i podržale ruralne općine u pristupu sredstvima EU-a za potporu zelenoj tranziciji.  **2. Upotreba strukturnih fondova za financiranje vala obnove**  Države članice, regije i lokalna tijela trebali bi iskoristiti priliku za financiranje ulaganja iz teritorijalnih instrumenata Europskog fonda za regionalni razvoj (EFRR) i Europskog poljoprivrednog fonda za ruralni razvoj (EPFRR): integrirana teritorijalna ulaganja, lokalni razvoj pod vodstvom zajednice i LEADER.  **3. Uključivanje ruralnih područja u novi europski Bauhaus**  U tom će se pogledu promicati i važnu ulogu imati i novi europski Bauhaus, koji povezuje europski zeleni plan s našim životnim prostorima prilagodbom zgrada i javnih prostora. |
| **Vodeća inicijativa:**  **Mjera u području klime: tresetišta za sekvestraciju ugljika u poljoprivredi** | 2021. | Ruralna područja mogu postati relevantni dionici u borbi protiv klimatskih promjena i obnovi bioraznolikosti. U tu bi svrhu trebalo osigurati daljnje uvažavanje usluga ekosustava koje pružaju poljoprivrednici i šumari. Na primjer, obnova, ponovna uspostava i očuvanje močvarnih područja i tresetišta mogu uvelike pogodovati klimi jer mogu odmah dovesti do znatnog smanjenja emisija na relativno malom području i pritom donijeti dodatne koristi u području upravljanja vodama i bioraznolikosti.  Ta bi tranzicija bila učinkovitija uz teritorijalni pristup, posebno u ruralnim područjima po kojima se prostiru tresetišta. Te bi regije mogle imati koristi od potpore u okviru Fonda za pravednu tranziciju. Inicijative za sekvestraciju ugljika u poljoprivredi mogle bi biti dodatan izvor prihoda za poljoprivrednike i šumare, koje bi se nagrađivalo za sekvestraciju ugljika. Kako je utvrđeno u strategiji „od polja do stola”, novom inicijativom EU-a za sekvestraciju ugljika u poljoprivredi promicat će se taj novi poslovni model. ZPP, kohezijska politika i program LIFE mogu pružiti potporu razvoju pilot-inicijativa za sekvestraciju ugljika u poljoprivredi u dotičnim regijama. Posebno će biti važno osigurati snažnu savjetodavnu potporu poljoprivrednicima i šumarima. Ta je potpora ključna za uspjeh programa ekološkog upravljanja zemljištem koji uključuju poljoprivredna gospodarstva svih veličina. |
| **Vodeća inicijativa: Predložena misija EU-a za zdravlje tla i hranu** | 2021. | Cilj je te predložene misije koja se financira u okviru programa Obzor Europa provedba ambicioznog programa za istraživanje i inovacije koji se financira u okviru istog programa, uključujući razvoj inovacija u „živim laboratorijima” u koje su uključeni dionici, građani, znanstvenici i drugi akteri (npr. lokalna tijela) i svjetionici (lokacije s primjerima dobre prakse), koji su namijenjeni poboljšanju zdravlja tla i imaju jaku socijalnu dimenziju.  Predložena misija trebala bi pridonijeti rješavanju pedoloških problema u ruralnim područjima, ali i u gradskim sredinama, te na taj način povezati praksu iz ruralnih i gradskih područja. U okviru misije trebale bi se provoditi i aktivnosti uključivanja građana te će se nastojati poboljšati znanje o tlu. Trebalo bi nastojati ostvariti sinergije s misijom za zdrave oceane i vode u okviru programa Obzor Europa u cilju poboljšanja zdravlja vodnih sustava EU-a, a posebno postizanja nulte stope onečišćenja. |
| **Vodeća inicijativa: Socijalna otpornost i žene u ruralnim područjima** | 2021. | Poduprijet će se poduzetništvo žena, sudjelovanje u donošenju odluka i ulaganja u usluge za uspostavu ravnoteže između poslovnog i privatnog života, kao što su rani i predškolski odgoj i obrazovanje te usluge za starije osobe.  U okviru zajedničke poljoprivredne politike ili programâ i potpore Europskog instituta za inovacije i tehnologiju (EIT) predviđene su i mogućnosti za povećanje integracije žena na tržište rada, posebno u poljoprivredi.  Komisija će i dalje podupirati rad država članica na poboljšanju dostupnosti, pristupačnosti i cjenovne pristupačnosti kvalitetnih usluga obrazovanja i skrbi za djecu, starije osobe i osobe s invaliditetom u ruralnim područjima ulaganjima iz Europskog socijalnog fonda plus, Europskog fonda za regionalni razvoj, programa InvestEU i Europskog poljoprivrednog fonda za ruralni razvoj.  Posebna pozornost posvetit će se osobama u osjetljivom položaju. |
| Analiza prostorne mobilnosti u područjima u Europi koja bilježe demografski pad | 2021. | Komisija će analizirati pokretače demografskog pada i zapostavljena područja u Europi te će ispitati učinke gradsko-ruralne mobilnosti na demografiju, gospodarstvo, društvo, tržište rada i kulturu područja u koja i iz kojih se odlazi. Promicat će ruralni razvoj, održivost i socioekonomsku jednakost te sastaviti preporuke o politikama usmjerene na povratak pojedinaca u njihovo mjesto podrijetla. |
| Priprema studije o uvjetima rada sezonskih poljoprivrednih radnika | 2022. | Komisija će započeti izradu studije o uvjetima rada sezonskih radnika u poljoprivrednom sektoru. U njoj će se općenito razmotriti njihovi uvjeti rada u EU-u, pri čemu će naglasak biti na utvrđivanju primjenjivih pravila i propisa. |
| Promicanje uključivanja i integracije osoba migrantskog podrijetla u ruralnim područjima | 2022. | U okviru provedbe Akcijskog plana za integraciju i uključivanje za razdoblje 2021.–2027. Komisija će istražiti mogućnosti za izgradnju ruralnih partnerstava radi promicanja uključivanja i integracije migranata u ruralnim područjima. |
| Osiguranje jednakih mogućnosti djeci u ruralnim područjima | 2021. | Osiguranje jednakih mogućnosti djeci u ruralnim područjima provedbom europskog jamstva za djecu i osiguranjem da svako dijete kojem je potrebna pomoć ima besplatni pristup ranom i predškolskom odgoju i obrazovanju, obrazovanju i školskim aktivnostima, najmanje jedan zdravi obrok svakog školskog dana, zdravstvenu skrb i učinkovit pristup zdravoj prehrani te odgovarajuće uvjete stanovanja. |
| Ispunjavanje potreba osoba s invaliditetom u ruralnim područjima | 2021. | Provedbom nove Strategije za prava osoba s invaliditetom za razdoblje 2021.–2030. u suradnji s državama članicama Komisija će podupirati poboljšani pristup pravima tih osoba u ruralnim područjima. |
| **Prosperitetna ruralna područja** | | |
| **Vodeća inicijativa: Poduzetništvo i socijalna ekonomija u ruralnim područjima** | 2021. | U okviru vodeće inicijative promiče se razmjena i podupiranje iskustava na cijelom jedinstvenom tržištu kako bi se ruralna područja revitalizirala suradnjom, primjerima dobre prakse i razmjenom znanja. Predlaže se niz mjera kako bi se sektorskim poduzetnicima, MSP-ovima i organizacijama socijalne ekonomije omogućilo da se vrate, preobraze i napreduju u ruralnim područjima:  razvoj MSP-ova u ruralnim područjima davanjem prednosti klasterima, umrežavanju i suradnji u okviru programa jedinstvenog tržišta, COSME-a i Europske poduzetničke mreže  promicanje poslovnih modela socijalne ekonomije u ruralnim područjima u okviru europskog akcijskog plana za socijalnu ekonomiju  poticanje maloprodajnih i lokalnih lanaca opskrbe u ruralnim područjima, npr. poboljšanjem povezanosti lokalnih proizvođača i maloprodaje te stvaranjem lokalnih prehrambenih centara  stvaranje i podupiranje inovativnih okruženja u ruralnim područjima obrazovanjem i poticanjem budućih poduzetnika da razviju društvene ili poslovne modele i rješenja kojima bi se zadovoljile potrebe lokalnih zajednica, uz pomoć, stručno znanje i pružanje usluga zajednica znanja i inovacija Europskog instituta za inovacije i tehnologiju. |
| Daljnje poticanje država članica da povećaju prilike za obrazovanje, osposobljavanje i zapošljavanje mladih u ruralnim i udaljenim područjima u okviru pojačane Garancije za mlade i europskog prostora obrazovanja | 2021. | Pojačana Garancija za mlade obveza je država članica EU-a da osiguraju da sve osobe mlađe od 30 godina dobiju kvalitetnu ponudu za posao, nastavak obrazovanja, pripravništvo ili naukovanje. U okviru te obveze države članice trebale bi odgovoriti na potrebe mladih u ruralnim i udaljenim područjima. Posebna pozornost posvetit će se osiguravanju radnih mjesta i drugih prilika. Komisija prati provedbu pojačanog programa Garancije za mlade, uključujući napredak u položaju mladih u ruralnim područjima.  U Komunikaciji Komisije o uspostavi europskog prostora obrazovanja do 2025. iznesena je vizija Komisije i predviđena je važna inicijativa za poticanje kvalitete i uključivosti nacionalnih sustava obrazovanja i osposobljavanja, što će utjecati na ruralna i udaljena područja. |
| Promicanje razvoja održivog biogospodarstva, među ostalim u okviru strategije EU-a za šume i inicijative za sekvestraciju ugljika u poljoprivredi | 2021. | Komisija će predložiti novu strategiju EU-a za šume s nizom mjera, uključujući sadnju tri milijarde stabala do 2030. Time će se omogućiti otvaranje radnih mjesta i rast zahvaljujući aktivnostima obnove šuma te pružiti potpora poljoprivrednicima i ruralnim zajednicama u prilagodbi klimatskim promjenama, zaštiti usjeva od učestalijih nepovoljnih klimatskih prilika (poplave, suše, toplinski valovi itd.) i diversifikaciji njihovih prihoda. Promicat će se i mreža ruralnih područja i općina bogatih šumama kako bi se osiguralo njihovo sudjelovanje i zastupljenost u ključnim inicijativama te kako bi se omogućile posebne procjene realnosti potreba karakterističnih za šumska područja u cijelom EU-u. |
| Isticanje uloge organizacija proizvođača u ruralnom razvoju i jačanje skupine proizvođača koji upotrebljavaju oznake zemljopisnog podrijetla | 2022. | Organizacije proizvođača mogu ojačati socijalnu strukturu u ruralnim područjima tako što će svojim članovima dati osjećaj pripadnosti i povećati razinu društvenog kapitala i povjerenja u zajednicama u kojima se nalaze. Mogu pridonijeti povećanju životnog standarda u ruralnim područjima osiguravanjem radnih mjesta i izvora prihoda. Organizacije proizvođača ne zapošljavaju samo izravno, nego i neizravno pomažu proizvođačima da zarađuju za život od poljoprivrede.  Komisija će se osvrnuti na ulogu organizacija proizvođača i njihov doprinos ruralnom razvoju na budućim događanjima kako bi se njihov doprinos istaknuo i učinio vidljivim.  Komisija će isto tako poduprijeti skupine proizvođača koji upotrebljavaju oznake zemljopisnog podrijetla dodatnim alatima za daljnje jačanje njihova položaja u lancu opskrbe hranom kako bi i dalje ostvarivali pravedan povrat za svoje proizvode. |
| **Provedba akcijskog plana za ruralna područja i upravljanje** | | |
| Procjena učinka na ruralna područja, posebno u slučaju važnijih zakonodavnih prijedloga Komisije koji utječu na ruralna područja | 2022. | Mehanizam za procjenu učinka važnijih zakonodavnih akata i inicijativa na ruralna područja |
| Uspostava opservatorija za ruralna područja kako bi se objedinili svi podaci o ruralnim područjima koje je prikupila Komisija, uključujući službene statistike | 2022. | Opservatorij će se osnovati u okviru istraživačke skupine Europske komisije posebno zadužene za poboljšanje i centralizaciju prikupljanja i analize podataka koji se odnose na ruralna područja, tako da bude komplementaran i u sinergiji s postojećim relevantnim inicijativama kao što su Centar znanja za teritorijalne politike i Centar znanja o migracijama i demografiji te s praćenjem i prikupljanjem podataka u okviru raznih instrumenata iz Akcijskog plana za provedbu europskog stupa socijalnih prava. Opservatorij će podupirati i širenje podataka o ruralnim područjima. |
| Povećanje dostupnosti statističkih podataka o ruralnim područjima:  1. stavljanjem na raspolaganje novih detaljnih podataka koji su prikupljeni u okviru popisa stanovništva i stanova 2021. u EU-u i koji se dijele u okviru Statističkog atlasa popisâ 2021.;  2. daljnjim povećanjem dostupnosti i kvalitete službenih statističkih podataka o ruralnim područjima putem modernizacije pravnog okvira za demografsku statistiku;  3. razvojem paneuropskih geoprostornih skupova podataka;  4. promicanjem stupnja urbanizacije kao temeljnog pitanja. | 2021. | Komisija će i dalje raditi na jačanju prikupljanja i pružanja statističkih podataka o ruralnim područjima.  1. Iako će se i dalje objavljivati demografski statistički podaci na razini NUTS3 u skladu s Uredbom (EZ) br. 1260/1230, popis stanovništva i stanova 2021. sadržavat će detaljnije regionalne informacije, uključujući nikad prije prikupljene georeferencirane podatke o stanovništvu na kvadratnoj mreži od 1 km iz svih država članica.  2. Po završetku tekuće evaluacije i procjene učinka europske statistike o stanovništvu Komisija će predložiti novu okvirnu uredbu kojom bi se integrirali popis stanovništva, demografija i migracijska statistika i proširili zahtjevi u pogledu podataka tako da obuhvaćaju njihove zemljopisne pojedinosti kako bi se poboljšao rezultat statistike relevantne za ruralna područja.  3. Europska komisija uspostavit će usklađeni pristup upotrebi geoprostornih informacijskih sustava, u okviru kojeg će razviti skupove paneuropskih geoprostornih podataka (na primjer o javnom prijevozu, obrazovanju, zdravstvenoj skrbi itd.) i omogućiti izradu georeferenciranih statistika i povezanih pokazatelja (kao što je pristupačnost škola, bolnica itd.). |
| Rad na definiciji funkcionalnih ruralnih područja | 2022. | Europska komisija i dalje će s dionicima voditi rasprave kako bi definirala funkcionalna ruralna područja. |
| Predlaganje pakta za ruralna područja nacionalnim, regionalnim i lokalnim tijelima u kojem će se obvezati na ispunjavanje posebnih potreba ruralnih područja | 2021. | Nacionalnim, regionalnim i lokalnim tijelima i dionicima predlaže se pakt za ruralna područja. Tim će se paktom nastojati ispuniti neispunjene potrebe ruralnih područja, s posebnim naglaskom na udaljenim i rijetko naseljenim područjima koja se često suočavaju s najviše problema. |
| Objava priručnika o kombiniranju fondova EU-a za revitalizaciju ruralnih područja | 2022. | Vodič u kojem se navode operativna i praktična rješenja za ruralne dionike kako bi se u potpunosti iskoristile mogućnosti koje se nude u okviru fondova EU-a nakon 2020. Sadržavat će i praktične primjere inovativnih ulaganja kojima se kombiniraju izvori financiranja i dobiva veća vrijednost za potporu. Predviđene su poveznice s metodološkom potporom integriranim teritorijalnim strategijama u okviru kohezijske politike. |